ཐོག་མར་རོགས་དངུལ་དང་གྱོན་གོས་གང་བྱུང་བ་རྣམས་ཀཱེ་རཱ་ལའི་ཐེབས་རྩ་ཁང་དུ་ཐད་ཀར་འབུལ་རྒྱུ་བྱས་ཀྱང་།ཕྱིས་རང་རེའི་རིགས་བདག་དགེ་བཤེས་ངག་དབང་བསམ་གཏན་ལགས་ཀྱིས་སློབ་ཁང་འདི་ནས་ཀཱེ་རཱ་ལའི་ཆེད་རུ་ཁག་གཅིག་འགྲོ་ཐུབ་ན་དགེ་མཚན་ཆེ་བའི་བཀའ་ཕེབས་གཞིར་བཟུང་།དགེ་ལས་སློབ་ཕྲུག་གསུམ་འཛོམས་ཡོད་པའི་རུ་ཁག་མི་མགོ་བཅུ་ཆེད་འཛུགས་གནང་སྟེ།ཕྱི་ཟླ་༩ཚེས་༤ཉིན་གཙུག་ལག་སློབ་ཁང་འདི་ནས་བསྡུ་རུབ་བྱུང་བའི་གྱོན་ཆས་ཐུམ་སྒྲིལ་བཅུ་གཅིག་ཡོད་པ་དེ་དག་འཁྱེར་ཏེ།རྒྱ་གར་ལྷོ་ཕྱོགས་ཀཱེ་རཱ་ལའི་གྲོང་ཁྱེར་ཨཱེར་ཎ་ཀུ་ལཱམ་དུ་མེ་འཁོར་བརྒྱུད་དེ་བསྐྱོད་པ་ཡིན།ཕྱི་ཚེས་༧གྱི་ཐོ་རངས་ཆུ་ཚོད་ལྔ་པ་ཙམ་ལ་ས་ཁུལ་དེར་འབྱོར་སོང་།ས་ཁུལ་དེ་ནས་ཀི་ལོ་མི་ཊར་ཉི་ཤུ་ཙམ་གྱི་སར་གནས་པའི་གྲོང་གསེབ་ཞེས་པ་དེར་ཕྱིན་སྟེ།ས་ཁུལ་དེའི་འབྲེལ་ཡོད་མི་སྣ་སྐུ་ཞབས་དང་མཇལ་འཕྲད་ཞུས་རྗེས།ཁོང་གིས་ཉེ་འགྲམ་ཆུ་རུད་ཀྱིས་གདུངས་བའི་གྲོང་གསེབ་གཡས་གཡོན་རྣམས་སུ་ལྟ་རུ་འཁྲིད་བྱུང་།ས་ཁུལ་དེ་དག་གི་གནས་སྟངས་ཧ་ཅང་ཛ་དྲག་པོ་དང་ཡ་ང་བ་ཞིག་ཏུ་གནས་འདུག།